Participare PG al PÎCCJ la Forumul EUROMED - Haga

**1 februarie 2019**

**COMUNICAT**

**Biroul de informare şi relaţii publice este abilitat să comunice următoarele:**

În perioada 30-31 ianuarie 2019, procurorul general al Parchetului de pe lângă Înalta Curte de Casație și Justiție (PÎCCJ), domnul Augustin Lazăr, a participat, în calitate de co-președinte, în cadrul Forumului Consultativ al Procurorilor Generali din Uniunea Europeană, la cea de a doua întâlnire a Forumului EUROMED (Forumul procurorilor generali din zona Mării Mediterane), eveniment care a avut loc la sediul Eurojust din Haga, Olanda.

În cadrul lucrărilor forumului, domnul procuror general Augustin Lazăr a prezentat punctul de vedere al Ministerului Public referitor la prioritățile tematice identificate în Euromed Justice Areas, precum terorismul, criminalitatea organizată, cyberspace și cooperarea judiciară în materie penală, e-evidence, protecția datelor, echipele comune de anchetă, precum și principiile directoare ale forumului și coordonarea cu alte platforme de cooperare judiciară.

Cu ocazia participării la reuniunea Forumului Euromed de la sediul Eurojust, a fost definitivat *Memorandumul de înțelegere între Parchetul de pe lângă Înalta Curte de Casație și Justiție și Parchetului General al Curții de Casație italiene,*semnat de procurorii generali ai celor două instituții, domnul Augustin Lazăr, respectiv domnul Riccardo Fuzio.

Având ca premisă voința comună de a lucra în interesul justiției ca element esențial al statului de drept și al consolidării acestuia, documentul reprezintă primul acord de cooperare bilateral încheiat între PÎCCJ și Parchetul General al Curții de Casație italiene. Acesta vizează cooperarea în domeniile judiciar și juridic, schimbul regulat de informații în materia organizării judiciare, legislației și jurisprudenței din cele două state, precum și schimbul de magistrați și organizarea de colocvii, seminare și alte reuniuni tehnice și academice comune.